Fimmta bók Sólveigar Pálsdóttur , Fjötrar , er nýkomin út og þar höldum við áfram að kynnast rannsóknarlögreglumanninum Guðgeiri sem hefur ekki beint fetað beinu brautina í starfi sínu . Hvers vegna valdi Sólveig hann sem aðalrannsakanda og hefur hún hugleitt að koma honum fyrir kattarnef ? Hvers vegna valdirðu glæpasagnaformið ? „ Þessu er öfugt farið því glæpasagnaformið valdi mig . Fyrsta bókin mín , Leikarinn , kom út árið 2012 en sagan hafði verið að þróast í tvö til þrjú ár . Persónurnar Alda sem vinnur við kvikmyndagerð sem propsari / leikmunavörður og Andrés sem vinnur sem aðstoðamaður við blóðferlarannsóknir hjá lögreglunni kviknuðu í huga mér á námskeiði í skapandi skrifum sem Þorvaldur heitinn Þorsteinsson kenndi . Þar skrifaði ég drögin að kafla sem seinna varð númer átta í Leikaranum . Upphaflega var ég að vinna með samskipti fólks á fertugsaldri sem hittist á bar , örlítið drukkið og klaufalegt í þeirri viðleitni að nálgast hvort annað .